Prim-ministrul Poloniei, Donald Tusk, consideră că invazia Rusiei în Ucraina a aruncat Europa într-o "eră pre-război", iar ideea de conflict convențional "nu mai este un concept din trecut", relatează DPA, vineri, potrivit TVRinfo.ro.
Liderul polonez consideră că "trebuie să ne obișnuim cu faptul că a început era pre-război".
"Ştiu că sună devastator, în special pentru generaţia mai tânără, dar trebuie să ne obişnuim cu faptul că a început o nouă eră: era pre-război. Nu exagerez; acest lucru devine tot mai clar în fiecare zi", a declarat Donald Tusk.
"Nu vreau să sperii pe nimeni, dar războiul nu mai este un concept din trecut. El este real şi a început cu peste doi ani în urmă'", a adăugat oficialul.
El s-a arătat de părere că orice scenariu este posibil, ceea ce este cel mai îngrijorător.
"Nu am mai întâlnit o situație ca aceasta din 1945", a continuat Donald Tusk, făcând referire la anul în care s-a încheiat Al Doilea Război Mondial.
Pe de altă parte, Tusk a remarcat o revoluție în mentalitatea europeană, caracterizată prin faptul că nimeni nu mai pune la îndoială nevoia de apărare comună.
"Să ne uităm la Germania, unde a avut loc o transformare enormă. Astăzi, Uniunea Creştin-Democrată (CDU) şi Partidul Social-Democrat (SPD) concurează pentru a vedea care dintre ele este mai pro-ucraineană", a mai declarat premierul Poloniei, Donald Tusk.